钦定古今图书集成/明伦汇编/官常典/第311卷 > 顾佐
## 钦定古今图书集成/明伦汇编/官常典/第311卷 > 顾佐

按《明外史韩文传》：“顾佐，字良弼，临淮人。成化五年进
士。授刑部主事，历郎中。按锦衣指挥牛循，中官顾雄、
锺钦，罪无所挠，出为河间知府。弘治中，再迁大理少
卿，擢右佥都御史，巡抚山西。宗室第宅，官为缮，费不
赀，佐请悉令自营治。正统末，权发太原、平阳民戍边，
后遂久不代，佐奏令代迁，入为左副都御史。勘罢辽”
东总兵官李杲、太监任良、巡抚张玉。历户部左、右侍
郎，出理陜西军食。善区画储蓄，馀三年。正德改元，代
韩文为尚书。刘瑾憾文，捃摭万端。部有故册逸，欲以
为文罪，逼佐上其事。佐不可。诏夺俸三月。佐乃再疏
乞归。瑾憾之，三罚米输塞上，至千馀石。家贫，称贷以
偿。卒，赠太子太保。